### 17.    Beslutning om at igangsætte lokalplanlægning for udvidelse af dagligvarebutik, [adresse] 19-23, Kalundborg

**Åbent**

Sagsnr.: 326-2015-66796       J.nr.: 01.00.00           Dokumentnr.:
326-2018-7148

**Sagstype**

Beslutning.

**Resume og sagens baggrund**

Rema 1000 Butiksudvikling A/S anmoder om, at der udarbejdes
lokalplan, der giver grundlag for at udvide butikken på [adresse] 19-23,
Kalundborg. Virksomheden ønsker samtidig at etablere en ny vejadgang fra den
trebenede rundkørsel ved [adresse]. Med Kommuneplan 2017 er der skabt et
planlægningsmæssigt grundlag for at udarbejde en lokalplan for udvidelsen.
Sagen lægger op til udvalgets beslutning, om lokalplanlægningen skal
igangsættes.

**Indstillinger**

Chefen for Plan, Byg og Miljø
indstiller:

1. at der udarbejdes et forslag til lokalplan, der giver grundlag for at
udvide den eksisterende dagligvarebutik og forbedre trafikafviklingen i
området, og

2. at der i tilknytning til lokalplanforslaget udarbejdes et udkast til
udbygningsaftale efter planloven.

**Behandling**

Teknik- og Miljøudvalget.

**Sagsfremstilling**

Rema Butiksudvikling A/S har i gennem længere tid været i
dialog med kommunen om muligheden for at udvide eksisterende dagligvarebutik på
[adresse] 19-23 i Kalundborg, idet den eksisterende butik ikke længere er
tidssvarende. Butikken planlægges udvidet fra ca. 800 m² til 1.000 m² på del af
matr. nr. 67a, [adresse], der ligger i tilknytning til butikkens
nuværende matr. nr. 67c. [adresse] (se bilag 1, skitseudkast for
butiksudvidelsen og tilhørende oversigtskort).

I tilknytning til lokalplanforslaget anmoder virksomheden
om, at der indgås en såkaldt udbygningsaftale mellem REMA Butiksudvikling A/S
og Kalundborg Kommune. En udbygningsaftale udarbejdes i henhold til planlovens
§ 21 b (aftaler om udbygning af infrastruktur). Aftalen indebærer, at
virksomheden afholder samtlige omkostninger forbundet med at etablere trafikale
tiltag. Oplysning om, at der indgås en udbygningsaftale offentliggøres samtidig
med planforslaget.

*Afsæt i Kommuneplanen*

Ved den seneste kommuneplanrevision er der gennemført en
mindre udvidelse af centerområde for [adresse], delområde III, der betyder,
at arealet for dagligvarebutikken og den ønskede udvidelse indgår som en del af
bymidten (rammeområde K01.C12) i Kommuneplan 2017.

I forbindelse med kommuneplanrevisionen blev der indkaldt
ideer og forslag til planlægningen. I processen indkom der en enkelt
indsigelse, der omhandler nabohensynet ved udvidelsen. Lokalplanlægningen vil
bl.a. have fokus på at imødekomme denne.

*Emner i lokalplanarbejdet*

Administrationen anbefaler, at følgende emner er særlige
fokusområder i lokalplanarbejdet:

*Trafik*

I forbindelse med udvidelsen af butikken skal det sikres, at
til- og frakørselsforholdene forbedres. Der er foretaget en foreløbig analyse
af de trafikale konsekvenser for udvidelsen af butikken. Analysen viser, at et
nyt fjerde ben i rundkørslen på [adresse] til og fra butikken ikke
vil påvirke trafikafviklingen i krydset mærkbart. Ændringerne i ventetider og
kølængder vil være meget små. For at sikre en god og sikker trafikafvikling kan
der med fordel ske en mindre justering af den nye vejadgang til rundkørslen.

*Lokalplanens afgrænsning*

I forbindelse med det indledende arbejde omkring
lokalplanens afgrænsning har projektudvikler indgået en købsaftale med ejeren
af naboejendommen [adresse] 25. I forlængelse heraf vil ejendommen blive
medtaget i lokalplanens afgrænsning og indgå i den samlede planlægning for
området. På nuværende tidspunkt er der udarbejdet en foreløbig programmering af
lokalplanens område som bearbejdes yderligere i processen (se bilag 2 -
Foreløbigt skitseprojekt).

*Grønne tiltag og æstetik*

Ansøger ønsker at udvidelsen skal løfte butikkens
arkitektoniske udtryk og der skal i lokalplanprocessen findes løsninger der
understøtter dette. Der er tillige fokus på at skabe bedre udenomsarealer, hvor
der også skal arbejdes for at sikre et grønt og afskærmende præg mod områdets
veje og nabobebyggelser.

*Nabohensyn*

Generelt skal der i processen findes løsninger, som bedst
muligt varetager hensynet til de omkringliggende naboer. Projektudvikler er i
dialog med de pågældende ejendomme og der arbejdes for løsninger som tilgodeser
deres bekymringer. Særlige fokusområder er støjafskærmning og størrelsen af
grønne friarealer mod især de nordligt beliggende naboejendomme*.*

*Screening for miljøvurdering*

Som led i lokalplanprocessen skal der gennemføres en
screening for miljøvurdering af lokalplanen.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Skitseudkast for butiksudvidelsen og oversigtskort | 326-2018-20602 |
| Bilag 2 - Foreløbig skitseprojekt | 326-2018-29651 |